A Tanács 96/16/EK irányelve

(1996. március 19.)

a tej és tejtermékek statisztikai felméréséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

mivel a tagállamok által a tejjel és tejtermékekkel kapcsolatosan elvégzendő statisztikai felmérésekről szóló, 1972. július 31-i 72/280/EGK tanácsi irányelvet [3] számos alkalommal módosították; mivel az új módosításokra figyelemmel az átláthatóság érdekét szolgálja az említett irányelv rendelkezéseinek újraszövegezése;

mivel a Szerződés és a tej és tejtermékek piacának közös szervezéséről szóló közösségi rendelkezések alapján fennálló kötelezettségei teljesítése érdekében a Bizottságnak megbízható információkra van szüksége a tej termeléséről és felhasználásáról, valamint rendszeres, megbízható, azonnali információkra az olyan vállalkozások számára történő tejszállításokról, amelyek kezelik vagy feldolgozzák a tejet, továbbá a tejtermékek előállításáról a tagállamokban;

mivel a tej tejgazdasági termeléséről és felhasználásáról szóló felméréseket egységes kritériumoknak megfelelően és nagyobb részletezettséggel kell lefolytatni, és havi felméréseket kell készíteni valamennyi tagállamban a tejfeldolgozó vállalkozásoknál;

mivel összehasonlítható eredmények megszerzése érdekében közös kritériumokat kell rögzíteni a felmérés terjedelmét, a feljegyzésre kerülő jellemzőket és a felmérési eljárást illetően;

mivel a korábbi szabályok végrehajtása során szerzett tapasztalatok azt mutatták, hogy célszerű lenne a rendelkezések egyszerűsítése, különösen a heti jelentések szolgáltatására irányuló követelmény eltörlése által;

mivel a tejtermékek tejfehérje tartalmának növekvő jelentőségére figyelemmel meg kell tenni a megfelelő lépéseket;

mivel az irányelv végrehajtásának megkönnyítése érdekében, helyénvaló a tagállamok és a Bizottság közötti szoros együttműködés folytatása, különösen a 72/279/EGK határozattal [4] létesített, a mezőgazdasági statisztikákkal foglalkozó állandó bizottságban,

ELFOGADTA EZT AZ IRÁNYELVET:

1. cikk

A tagállamok:

1. felmérést készítenek a 2. cikkben meghatározott felmérési egységekről a 4. cikkben meghatározott adatokra nézve, és a Bizottságot tájékoztatják a havi, éves és hároméves eredményekről;

2. éves felmérést készítenek a tej termeléséről és felhasználásáról a 7. cikkben szabályozott eljárásnak megfelelően meghatározott gazdaságok körében;

3. a Bizottság beleegyezésétől függően, más hivatalos forrásokból származó adatokat is felhasználhatnak.

2. cikk

Az 1. cikk 1. pontjában említett felmérések a következőkre terjednek ki:

1. olyan vállalkozásokra vagy gazdaságokra, amelyek teljes tejet vagy bizonyos esetekben tejtermékeket vásárolnak fel akár közvetlenül a gazdaságoktól, akár a 2. pontban említett vállalkozásoktól, azok tejtermékké történő feldolgozása céljából;

2. olyan vállalkozásokra, amelyek tejet vagy tejszínt gyűjtenek be annak érdekében, hogy azt részben vagy egészben, feldolgozás nélkül átadják az 1. pontban említett vállalkozásoknak.

A tagállamok megtesznek minden megfelelő intézkedést az eredmények kettős számbavételének lehető legnagyobb mértékű elkerülése érdekében.

3. cikk

(1) Ennek az irányelvnek az alkalmazásában a "tej" a tehéntejet, a juhtejet, a kecsketejet és a bivalytejet jelenti. A 4. cikk 1. bekezdésének a) pontjában előírt havi felmérés csak a tehéntejre és a kizárólag tehéntejből gyártott termékekre terjed ki.

(2) A felmérések hatálya alá tartozó tejtermékek listáját a 7. cikkben szabályozott eljárásnak megfelelően fogadják el. A lista ugyanennek az eljárásnak megfelelően módosítható.

(3) A 7. cikkben szabályozott eljárásnak megfelelően dolgozzák ki a különböző termékekkel kapcsolatos eredmények átadása során alkalmazásra kerülő szabványos meghatározásokat.

4. cikk

(1) Az 1. cikk 1. pontjában említett felméréseknek legalább a következő a), b) és c) pontban említett információk szolgáltatását kell lehetővé tenniük.

A kérdőíveket olyan módon kell kitölteni, hogy elkerüljék a kettős számbavételt.

Az információk a következőkre vonatkoznak:

a) havonta:

i. a begyűjtött tej és tejszín mennyisége és zsírtartalma, valamint a begyűjtött tehéntej fehérjetartalma;

ii. a feldolgozott és szállításra rendelkezésre álló bizonyos friss tejtermékek és bizonyos előállított tejtermékek mennyisége;

b) évente:

i. a rendelkezésre álló tej és tejszín mennyisége, zsírtartalma és fehérjetartalma;

ii. a feldolgozott és szállításra rendelkezésre álló friss tejtermékek és más előállított tejtermékek mennyisége, fajtánkénti bontásban;

iii. az alapanyag-felhasználás teljes tej és sovány tej formájában, és a tejtermékek előállítása során felhasznált zsírok mennyisége;

c) háromévente (1997. december 31-től):

a 2. cikkben említett felmérési egységek száma, méretkategória szerinti bontásban.

(2) A b) pontban említett éves statisztikai információknak a főbb tejtermékek fehérjetartalmával történő kibővítési lehetőségének elemzése céljából, ennek az irányelvnek a hatálybalépésétől számított három éven belül a tagállamok előzetes felméréseket vagy tanulmányokat készítenek e cél eléréséről. A 7. cikkben szabályozott eljárásnak megfelelően, a Bizottság munkaprogramot állapít meg külön-külön mind a három évre nézve.

A tagállamok évente jelentést terjesztenek a Bizottság elé e program végrehajtásáról, beleértve a rendelkezésre álló statisztikai adatokat és az értelmezésükhöz szükséges információkat is.

5. cikk

(1) A második albekezdés sérelme nélkül, az 1. cikk 1. pontjában említett felméréseknek teljes körűeknek kell lenniük a tagállam által begyűjtött tehéntej legalább 95 %-át kitevő tejüzemek esetében, úgy, hogy az egyenleget reprezentatív minták vagy más források alapján becsülik meg.

A tagállamok a 4. cikk (1) bekezdésének a) pontjában említett havi felméréseket mintavizsgálatok formájában is elvégezhetik. Ilyen esetben a mintavételi hiba nem haladhatja meg a teljes nemzeti begyűjtés 1 %-át (68 %-os konfidencia-intervallummal).

(2) A tagállamok megtesznek minden megfelelő intézkedést, hogy átfogó és kielégítően pontos eredményeket kapjanak. A Bizottság számára módszertani jelentés formájában továbbítják mindazokat az információkat, amelyek lehetővé teszik az átadott eredmények pontosságának értékelését, különösen:

a) az alkalmazott kérdőíveket;

b) a kettős számbavétel elkerülése érdekében hozott óvintézkedéseket;

c) a kérdőívből szerzett adatoknak a közösségi táblázatokba való áthelyezésére alkalmazott módszereket illetően.

A módszertani jelentéseket, az adatok rendelkezésre állását és megbízhatóságát, valamint az ezen irányelv végrehajtására vonatkozó egyéb ügyeket évente egyszer vizsgálják a mezőgazdasági statisztikákkal foglalkozó állandó bizottság illetékes munkabizottságában. Az első módszertani jelentést a Bizottság számára legkésőbb az ezen irányelv hatálybalépését követő év végéig továbbítják.

6. cikk

(1) A 7. cikkben szabályozott eljárásnak megfelelően kerülnek kidolgozásra az adatok átvitelére szolgáló táblázatok.

Ezek a táblázatok ugyanennek az eljárásnak megfelelően módosíthatók.

(2) A tagállamok a (3) bekezdésben említett eredményeket, beleértve azokat az adatokat is, amelyeket bizalmasnak kell tekinteni a nemzeti jogszabályok vagy a titoktartási kötelezettség hatálya alá tartozó statisztikai adatokra alkalmazott szabályok alapján, a titoktartási kötelezettség hatálya alá tartozó statisztikai adatoknak az Európai Közösségek Statisztikai Hivatalához történő továbbításáról szóló, 1990. június 11-i 1588/90/Euratom-EGK tanácsi rendelet [5] rendelkezéseinek megfelelően kell továbbítani.

(3) A tagállamok elküldik a Bizottság számára az információk összegzése után a lehető legrövidebb időn belül, és legkésőbb:

a) a bevallási hónap vége után negyvenöt nappal a 4. cikk (1) bekezdésének a) pontjában említett havi eredményeket;

b) a bevallási évet követő év júniusában:

- a 4. cikk (1) bekezdésének b) pontjában említett éves eredményeket,

- a 4. cikk (2) bekezdésben említett végrehajtási jelentést;

c) a bevallási időpont évét követő év szeptemberében az 1. cikk (2) bekezdésben és a 4. cikk (1) bekezdése c) pontjában említett eredményeket.

(4) A Bizottság összeállítja a tagállamok által küldött információkat és értesíti őket az összesített eredményekről.

7. cikk

(1) Ha az e cikkben szabályozott eljárást kell követni, a mezőgazdasági statisztikákkal foglalkozó állandó bizottság (a továbbiakban: "bizottság") elnöke terjeszti az ügyet a bizottság elé, vagy saját kezdeményezésére, vagy egy tagállam képviselőjének a kérésére.

(2) A Bizottság képviselője a bizottság elé terjeszti a megvalósítandó intézkedések tervezetét. A bizottság a tervezetet az elnök által az ügy sürgősségére tekintettel megállapított határidőn belül véleményezi. Olyan határozatok esetén, amelyeket a Tanácsnak a Bizottság javaslatára kell elfogadnia, a véleményt az EGK-Szerződés 148. cikke (2) bekezdésében megállapított többséggel hozzák meg. A bizottságon belül a tagállamok képviselőinek szavazatait az említett cikkben megállapított módon súlyozzák. Az elnök nem szavaz.

(3) a) A Bizottság elfogadja a tervezett intézkedéseket, ha azok megfelelnek a bizottság véleményének.

b) Ha a tervezett intézkedések nem felelnek meg a bizottság véleményének, vagy ha nem adtak véleményt, a Bizottság késedelem nélkül javaslatot terjeszt a Tanács elé a meghozandó intézkedésre vonatkozóan. A Tanács minősített többséggel jár el.

c) Ha a javaslatnak a Tanács elé való terjesztésének időpontjától számított három hónapos időtartam lejártakor a Tanács nem járt el, a javasolt intézkedéseket a Bizottság elfogadja.

8. cikk

A Bizottság legkésőbb 1999. július 1-jéig jelentést nyújt be a Tanácshoz az ezen irányelv végrehajtása során szerzett tapasztalatokról. Ugyanekkor benyújtja a 4. cikk (2) bekezdésében említett elemzés eredményeit, szükséges esetben a meghatározott időtartamra vonatkozó javaslattal együtt.

9. cikk

(1) A 72/280/EGK irányelv 1997. január 1-jétől hatályát veszti.

(2) A hatályon kívül helyezett 72/280/EGK irányelvre történő hivatkozásokat az ezen irányelvre történő hivatkozásokként kell értelmezni.

10. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1997. január 1-jétől kezdve megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal hazai joguknak azokat a legfontosabb előírásait, amelyeket az irányelv által szabályozott területen fogadtak el.

11. cikk

Ez az irányelv az Európai Közösségek Hivatalos Lapjában való kihirdetést követő huszadik napon lép hatályba.

12. cikk

Ennek az irányelvnek a tagállamok a címzettjei.

Kelt Brüsszelben, 1996. március 19-én.

a Tanács részéről

az elnök

W. Luchetti

[1] HL C 321., 1995.12.1., 6. o.

[2] HL C 32., 1996.2.5.

[3] HL L 179., 1972.8.7., 2. o. A legutóbb az 1994. évi csatlakozási okmánnyal módosított irányelv.

[4] HL L 179., 1972.8.7., 1. o.

[5] HL L 151., 1990.6.15., 1. o.

--------------------------------------------------